Gigi D'Agostino

Gigi D'Agostino (Turin, 17 dë dzèmber 1967) a l'è un dij pì famos disc jockey e produtor discogràfich italian. An soa longa carièra chiel a l'è anteressasse a tant géner divers ëd mùsica eletrònica, coma la Mediterranean Progressive, l′Italodance e ël Lento Violento. 

Ant ël cors ëd soa carièra a l'ha colaborà con autri DJ famos coma Mauro Picotto, Luca Noise, Daniele Mondello, Albertino, Datura e Molella.  

 Biografìa 
Gigi D'Agostino a l'è nà a Turin ant ël 1967, ant na famija che a rivava dal Salent (soa tèra a ven arcordà e selebrà ën Radici Dag, na canson publicà dël 2010 ant la compilation Ieri e Oggi).

A l'hà tacà a fé ël DJ ant j'agn '80. An costi agn Gigi a fa Mediterranean Progressive. Ant ël 1996 a pùblica Le Voyage, sò prim grand sucess. 

Pòch agn dòp, dël 1999, Gigi a decid ëd bandoné la Mediterranean Progressive për passė a l'Italodance, con l’album L’amour Toujours.  
L'italodance a l'é un gener ëd la musica eletrònica che a pija ispirassion da la dance dij prim agn novanta, ciamà 'dcò eurodance, e che a l'é caraterisà da l'avèj melodìe alegre e test an anglèis o an italian che a parlo ëd sòlit d’amor. Ansema a Gigi d’Agostino, a l’han fàit Italodance Molella, j'Eiffel 65, Prezioso feat. Marvin, Roby Rossini, Gabry Ponte, ij Datura, ij Brothers, ij Hotel Saint George, ij Paps’n’Skar, ij The Soundlovers, Danijay e tanti autri. Tra le pi famose produssion ëd costi musicista i l'oma 'dcò còver e remix ëd vèje canson italian-e dj’agn Ëstanta e Otanta, coma Voglio Vederti Danzare, Tanz Bambolina e Geordie.  
Ma dal 2003-2004 cost géner a intra an crisi për l'ariv, da la Fransa, dla musica house. 
Gigi a decid përtant ëd creé ël Lento violento. Ël Lento Violento (lent violent), coma ch'a dis ël nòm, a l'é 'n géner ëd mùsica eletrònica caraterisà da un ritm dur e pesant e da na bassa velocità, antra j'80 e ij 120 bpm. 
A publica, in costi agn, vàire neuv cd e tante neuve compilation, coma Il programmino di Gigi d’Agostino, L’amour toujours II, Disco Tanz, Some Experiments, Lento Violento e altre storie, Suono Libero, Ieri & Oggi Mix e La musica che pesta, che a ven publicà con lo stranòm ëd “Lento Violento Man” (L'òm dël lent violent).  
Tra ël 2005 e ël 2009, Gigi a ten ëdcò tuti ij dì, un programa radiofònich ansima a M2O, Il cammino di Gigi d’Agostino, andoa, con l’agiut ëd Luca Noise, ëd Dj Maxwell e d’Elena Tanz, a son-a i so pi gran success Italodance e le soe neuve sperimentassion Lento Violento. 
Ant ël 2010 a decid ëd bandoné la produssion musical e ëd dedichesse mach ai live e a le seirà an discoteca. 
Ant j'ùltim agn ij live ëd Gigi a son caraterisà da l'alternansa tra canson pì tranquile e canson pì violente, e da l'inseriment d'àutri géner ëd musica eletrònica, coma la psychedelic trance (o psytrance), la trance, la techno, l'hardtechno e l'hardstyle.  
Ij sò event pi famos a son ël Cap d'ann, la Pasqua e ël 31 d'otóber a le Rotonde ëd Garlasco, davzin a Pavìa, andoa ch'a-i é sempre ël tut esaurì. In Piemont, Gigi ant ël 2017 a l'ha sonà a Turin, a Alba e al Mondvì, andoa ch'a j'ero 'dcò doi sò grand amis dj, Luca Noise e Roberto Molinaro.  
Ant ël 2019 e ant ël 2020 Gigi a l'è tornà a publiché tanti neuv album: Gigi d'Agostino Collection vol. 1, Gigi d'Agostino Collection vol. 2, Slowerland e Smoderanza. Ant ël 2020 a l'ha 'dcò publicà ën neuv single, ch'as ciama Hollywood. 

 Sò stranòm 
Gigi D'Agostino a l'è cognossù con vàire stranòm, coma "Gigi Dag", "Lento Violento Man", "La Tana del Suono", "Noisemaker", "ël maestro" e “ël capitan". Dal 2018, l’autor a l’ha tacà a fesse ciamé 'dcò “Lento Violento”. 

 Ël “mon” 
Ël sìmbol utilisà da Gigi D'Agostino as ciama “mon”: a l’é un segn ëd l’alfabet giaponèis ch’a significa “dansé”, “balé”.   

 Ij sò pì grand sucess 
Tra ij pi grand success ëd Gigi i l’oma: 
 Bla Bla Bla (1999): un-a dle pì famose canson ëd Gigi d’Agostino, ch’a fa riferiment a le person-e ch'a parlo tròp e a diso còse sensa sèns;  
 The Riddle (1999): un remix ëd la canson ëd Nik Kershaw dël 1984;  
 L’amour Toujours (1999) ël piì grand sucess ëd Gigi d’Agostino. Ël bran, ch’a smija But not tonight (na canson dij Depeche Mode publicà dël 1984), a l’é ancor adess conossuva e scotà a livèl mondial;  
 Summer of Energy (2004), na collaborassion con ij Datura ch’a riprènd la composission ëd l'Invern ëd Vivaldi; 
 Moonlight Shadow (2005), un remix Lento Violento ëd na canson ëd Mike Oldfield dël 1983; 
 Vorrei fare una canzone (2007), andoa che Gigi a preuva a unì ansema la canson melòdica italian-a e ël Lento Violento; 
 Ginnastica Mentale (2007), un-a dle pi bele canson ëd Gigi, caraterisà da na melodìa dura e particolar e da la vos ëd l’autor ch’a ripet an continuassion ël titol dël bran; 
 Lo sbaglio (2007), andoa che Gigi a riflet ansima a j’eror e ansima a jë sbaj ch’a càpito ant la musica e ant la vita ëd tuti ij dì; 
 Gigi’s Time (2016), na neuva canson lenta e melòdica che l’autor a l’ha publicà ansima a Youtube.   

Categorìa:Disc jockey italian
Categorìa:Produtor discogràfich italian